Document ID: 32013D0707

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 4ης Δεκεμβρίου 2013 για τη βεβαίωση της αποδοχής ανάληψης υποχρέωσης που προτάθηκε στο πλαίσιο των διαδικασιών αντιντάμπινγκ και κατά των επιδοτήσεων όσον αφορά τις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών στοιχείων (δηλαδή κυψελών) καταγωγής ή προέλευσης Λαϊκής Δημοκρατίας της Κίνας κατά την περίοδο εφαρμογής των οριστικών μέτρων (2013/707/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης («Συνθήκη»), Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) (ο «βασικός κανονισμός αντιντάμπινγκ»), και ιδίως τα άρθρα 8 και 9, Έχοντας υπόψη τον κανονισμό (ΕΚ) αριθ. 597/2009 του Συμβουλίου, της 11ης Ιουνίου 2009, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας (2) («βασικός κανονισμός κατά των επιδοτήσεων»), και ιδίως τα άρθρα 13 και 15, Κατόπιν διαβουλεύσεων με τη συμβουλευτική επιτροπή, Εκτιμώντας τα ακόλουθα: Α. ΔΙΑΔΙΚΑΣΙΑ 1. Προσωρινά μέτρα (1) Με τον κανονισμό (ΕΕ) αριθ. 513/2013 (3), η Ευρωπαϊκή Επιτροπή («Επιτροπή»), επέβαλε προσωρινό δασμό αντιντάμπινγκ στις εισαγωγές στην Ένωση φωτοβολταϊκών συστοιχιών κρυσταλλικού πυριτίου και βασικών συστατικών στοιχείων (δηλαδή κυψελών και πλακιδίων) καταγωγής ή προέλευσης Λαϊκής Δημοκρατίας της Κίνας («ΛΔΚ»). (2) Η Επιτροπή, με την απόφαση 2013/423/ΕΕ (4), αποδέχθηκε ανάληψη υποχρέωσης ως προς την τιμή («ανάληψη υποχρέωσης») από ομάδα παραγωγών-εξαγωγέων από κοινού με το Εμπορικό Επιμελητήριο της Κίνας για τις εισαγωγές και εξαγωγές μηχανημάτων και ηλεκτρονικών προϊόντων («CCCME») όσον αφορά τους προσωρινούς δασμούς. Με τον κανονισμό (ΕΕ) αριθ. 748/2013 (5), η Επιτροπή τροποποίησε τον κανονισμό (ΕΕ) αριθ. 513/2013 για να θεσπίσει τις τεχνικές αλλαγές που είναι αναγκαίες λόγω της αποδοχής της ανάληψης υποχρέωσης. (3) Στις 8 Νοεμβρίου 2012 η Επιτροπή κίνησε διαδικασία κατά των επιδοτήσεων σχετικά με τις εισαγωγές στην Ένωση φωτοβολταϊκών συστοιχιών κρυσταλλικού πυριτίου και βασικών συστατικών στοιχείων (δηλαδή κυψελών και πλακιδίων) καταγωγής Λαϊκής Δημοκρατίας της Κίνας. (6) 2. Επακόλουθη διαδικασία (4) Μετά τη θέσπιση των προσωρινών μέτρων αντιντάμπινγκ, η Επιτροπή συνέχισε την έρευνά της σχετικά με το ντάμπινγκ, τη ζημία και το συμφέρον της Ένωσης, καθώς και την παράλληλη διαδικασία κατά των επιδοτήσεων. Τα πλακίδια έχουν εξαιρεθεί από το πεδίο εφαρμογής και των δύο ερευνών και, ως εκ τούτου, από το πεδίο εφαρμογής των οριστικών μέτρων. (5) Η έρευνα αντιντάμπινγκ επιβεβαίωσε τα προσωρινά συμπεράσματα περί ζημιογόνου ντάμπινγκ. Τα οριστικά συμπεράσματα της έρευνας παρατίθενται στον εκτελεστικό κανονισμό (ΕΕ) αριθ. 1238/2013 του Συμβουλίου (7) για την επιβολή οριστικού δασμού αντιντάμπινγκ στις εισαγωγές στην Ένωση φωτοβολταϊκών συστοιχιών κρυσταλλικού πυριτίου και βασικών συστατικών στοιχείων (δηλαδή κυψελών) καταγωγής ή προέλευσης ΛΔΚ. (6) Με τον εκτελεστικό κανονισμό (ΕΕ) αριθ. 1239/2013 του Συμβουλίου (8), το Συμβούλιο επέβαλε οριστικό αντισταθμιστικό δασμό στις φωτοβολταϊκές συστοιχίες κρυσταλλικού πυριτίου και στα βασικά συστατικά στοιχεία (δηλαδή κυψέλες) καταγωγής ή προέλευσης ΛΔΚ. Β. ΤΡΟΠΟΠΟΙΗΜΕΝΗ ΑΝΑΛΗΨΗ ΥΠΟΧΡΕΩΣΗΣ 1. Τροποποιημένη προσφορά ανάληψης υποχρέωσης (7) Μετά την οριστική κοινοποίηση των διαπιστώσεων της έρευνας αντιντάμπινγκ και της έρευνας κατά των επιδοτήσεων, οι παραγωγοί-εξαγωγείς από κοινού με το CCCME υπέβαλαν κοινοποίηση για την τροποποίηση της αρχικής τους προσφοράς για ανάληψη υποχρέωσης. (8) Οι παραγωγοί-εξαγωγείς, από κοινού με το CCCME, ζήτησαν από την Επιτροπή, εντός της προθεσμίας που ορίζει το άρθρο 13 παράγραφος 2 του βασικού κανονισμού κατά των επιδοτήσεων, να αποδεχθεί τους όρους της ανάληψης υποχρέωσης για την εξάλειψη επίσης τυχόν ζημιογόνων συνεπειών των επιδοτούμενων εισαγωγών. (9) Επιπλέον, ορισμένοι παραγωγοί-εξαγωγείς ζήτησαν, εντός της προθεσμίας που ορίζουν το άρθρο 8 παράγραφος 2 του βασικού κανονισμού αντιντάμπινγκ και το άρθρο 13 παράγραφος 2 του βασικού κανονισμού κατά των επιδοτήσεων, να συμμετάσχουν στην ανάληψη υποχρέωσης. (10) Επιπλέον, το CCCME και οι παραγωγοί-εξαγωγείς ζήτησαν να αναθεωρηθεί η ανάληψη υποχρέωσης, ώστε να ληφθεί υπόψη η εξαίρεση των πλακιδίων από το πεδίο της έρευνας. 2. Παρατηρήσεις των ενδιαφερόμενων μερών (11) Η τροποποιημένη προσφορά ανάληψης υποχρέωσης κοινοποιήθηκε στα ενδιαφερόμενα μέρη. Στη συνέχεια του κειμένου, η Επιτροπή εξετάζει τις βασικές παρατηρήσεις που υπέβαλαν τα ενδιαφερόμενα μέρη μετά την παραλαβή της προσφοράς ανάληψης υποχρέωσης. 2.1. Η πρόσβαση σε πληροφορίες εμπιστευτικού χαρακτήρα (12) Διάφορα ενδιαφερόμενα μέρη ζήτησαν πρόσβαση σε πληροφορίες σχετικά με τις ελάχιστες τιμές εισαγωγής («ΕΤΕ»), το ετήσιο επίπεδο ή, γενικά, τους διάφορους όρους της ανάληψης υποχρέωσης. Ένας ενδιαφερόμενος κατήγγειλε ότι δεν ενημερώθηκε έγκαιρα σχετικά με την αρχική προσφορά ανάληψης υποχρέωσης. Η Επιτροπή επισημαίνει ότι η μη εμπιστευτική έκδοση της αρχικής προσφοράς ανάληψης υποχρέωσης είχε συμπεριληφθεί στον φάκελο, τον οποίο μπορούσαν να εξετάσουν ελεύθερα απευθείας τα ενδιαφερόμενα μέρη μετά την παραλαβή του, όπως προβλέπει το άρθρο 8 παράγραφος 4 του βασικού κανονισμού αντιντάμπινγκ. (13) Οι ΕΤΕ και το ετήσιο επίπεδο υπόκεινται σε υποχρέωση τήρησης του επαγγελματικού απορρήτου, σύμφωνα με το άρθρο 339 της Συνθήκης και με το άρθρο 19 του βασικού κανονισμού αντιντάμπινγκ, και εμπιστευτικής μεταχείρισης, σύμφωνα με το άρθρο 29 του βασικού κανονισμού κατά των επιδοτήσεων. Ως εκ τούτου, κατά την πρακτική της Επιτροπής, δεν αποκαλύπτονται σε τρίτους. Στην παρούσα υπόθεση, μετά από αίτηση των μερών, η Επιτροπή ρώτησε το CCCME αν θα μπορούσαν να κοινοποιηθούν ορισμένες πρόσθετες πληροφορίες σχετικά με τις ΕΤΕ και το ετήσιο επίπεδο. Το CCCME δέχθηκε να κοινοποιηθεί μία κατά προσέγγιση ΕΤΕ (που ορίζεται ως τιμή «χαμηλότερη» από μία συγκεκριμένη τιμή). Τα ενδιαφερόμενα μέρη μπορούσαν να λάβουν γνώση αυτών των στοιχείων στον μη εμπιστευτικό φάκελο. Η Επιτροπή θεωρεί ότι τα στοιχεία αυτά, στη συγκεκριμένη περίπτωση, επιτυγχάνουν την κατάλληλη ισορροπία μεταξύ των απαιτήσεων εμπιστευτικότητας και του δικαιώματος υπεράσπισης. (14) Επίσης, η Επιτροπή εξέτασε τις αιτήσεις σχετικά με διάφορους όρους της ανάληψης υποχρέωσης. Κατέληξε στο συμπέρασμα ότι η κοινοποίηση των ζητούμενων πληροφοριών θα αύξανε τον κίνδυνο χειραγώγησης των τιμών και τυχοδιωκτικής συμπεριφοράς στην αγορά των ηλιακών συλλεκτών. Για να μην προκληθεί αδικαιολόγητη στρέβλωση της λειτουργίας της αγοράς ηλιακών συλλεκτών, η Επιτροπή θεωρεί ότι οι αιτούμενες πληροφορίες δεν θα πρέπει να είναι διαθέσιμες σε αγοραστές και ανταγωνιστές των εταιρειών που πρότειναν την ανάληψη υποχρέωσης. Το ίδιο σκεπτικό αφορά και τις ΕΤΕ και το ετήσιο επίπεδο, για τα οποία δεν θα πρέπει να παρέχονται αναλυτικότερα στοιχεία. 2.2. Μεταβατική περίοδος (15) Ένα ενδιαφερόμενο μέρος ζήτησε από την Επιτροπή να προβλέψει μεταβατική περίοδο (και την απαλλαγή από δασμούς αντιντάμπινγκ) για τα εμπορεύματα που είχαν παραγγελθεί πριν από την έναρξη ισχύος της ανάληψης υποχρέωσης, αλλά προσκομίστηκαν για εκτελωνισμό μετά από αυτή την ημερομηνία χωρίς τιμολόγιο ανάληψης υποχρέωσης. Για να απαλλαγούν από την καταβολή δασμών αντιντάμπινγκ, τα εμπορεύματα που προσκομίζονται για εκτελωνισμό πρέπει να πληρούν τους όρους που προβλέπονται στον κανονισμό (ΕΕ) αριθ. 748/2013. Το επιχείρημα πρέπει επομένως να απορριφθεί. 3. Αξιολόγηση της τροποποιημένης προσφοράς για ανάληψη υποχρέωσης (16) Η Επιτροπή αξιολόγησε την τροποποιημένη προσφορά ανάληψης υποχρέωσης. Καταρχάς, επισήμανε ότι η τεχνική αναθεώρηση της ανάληψης υποχρέωσης πρέπει να αντανακλά τα οριστικά συμπεράσματα των ερευνών αντιντάμπινγκ και κατά των επιδοτήσεων (δηλαδή την εξαίρεση των πλακιδίων από το πεδίο της έρευνας). (17) Δεύτερον, η Επιτροπή κατέληξε στο συμπέρασμα ότι, με βάση τα δεδομένα της περιόδου της έρευνας, ο όγκος των συναλλαγών των πρόσθετων εταιρειών επί των συνολικών κινεζικών εξαγωγών στην ΕΕ είναι πολύ περιορισμένος και, ως εκ τούτου, δεν μεταβάλλει την προσωρινή αξιολόγηση της Επιτροπής ότι η ανάληψη υποχρέωσης εξουδετερώνει τις ζημιογόνες επιπτώσεις του ντάμπινγκ, εφόσον η ΕΤΕ και το ετήσιο επίπεδο παραμένουν στο επίπεδο της αρχικής προσφοράς. (18) Η Επιτροπή εξέτασε επίσης κατά πόσο ο συνυπολογισμός των πρόσθετων παραγωγών-εξαγωγέων θα μπορούσε να θέσει σε κίνδυνο την αποτελεσματική παρακολούθηση της αναληφθείσας υποχρέωσης ή να αυξήσει τον κίνδυνο καταστρατήγησης των μέτρων. Συναφώς, η Επιτροπή επισήμανε ότι το CCCME απέδειξε την ενεργό συμβολή του στην πρακτική εφαρμογή της ανάληψης υποχρέωσης. Επιπλέον, ο συνυπολογισμός των πρόσθετων παραγωγών-εξαγωγέων δεν μεταβάλλει τους όρους της ανάληψης υποχρέωσης. Συνεπώς, η Επιτροπή κατέληξε στο συμπέρασμα ότι ο συνυπολογισμός των πρόσθετων παραγωγών δεν μεταβάλλει τις αρχικές διαπιστώσεις σχετικά με την αποτελεσματική παρακολούθηση της ανάληψης υποχρέωσης και τον περιορισμένο κίνδυνο καταστρατήγησης. (19) Τρίτον, στην παρούσα υπόθεση, οι έρευνες αντιντάμπινγκ και κατά των επιδοτήσεων διενεργήθηκαν παράλληλα. Όσον αφορά τον κανόνα του χαμηλότερου δασμού, καθορίστηκε ένας οριστικός συντελεστής αντισταθμιστικού δασμού στο επίπεδο του περιθωρίου επιδότησης και ένας οριστικός δασμός αντιντάμπινγκ στο επίπεδο εξάλειψης της ζημίας. Συνεπώς, ο συνδυασμένος συντελεστής δασμού αντιντάμπινγκ και αντισταθμιστικού δασμού θα ισοδυναμεί με το επίπεδο εξάλειψης της ζημίας (ο αντισταθμιστικός δασμός συμπληρώνεται με δασμό αντιντάμπινγκ μέχρι το επίπεδο εξάλειψης της ζημίας). Ως εκ τούτου, η Επιτροπή κατέληξε στο συμπέρασμα ότι η ανάληψη υποχρέωσης εξακολουθεί να εξουδετερώνει τις ζημιογόνες επιπτώσεις τόσο του ντάμπινγκ όσο και των επιδοτήσεων, με αποτέλεσμα να μην είναι αναγκαία καμία μεταβολή της ΕΤΕ. (20) Τέταρτον, ένας ενδιαφερόμενος αμφισβήτησε το γεγονός ότι η Επιτροπή είχε βασιστεί στην απόφαση 2013/423/ΕΕ όσον αφορά τα μετά την ΠΕ δεδομένα για να εκτιμήσει κατά πόσο η ανάληψη υποχρέωσης εξουδετέρωσε τις ζημιογόνες επιπτώσεις του ντάμπινγκ, με βάση το άρθρο 6 παράγραφος 1 του βασικού κανονισμού αντιντάμπινγκ και το άρθρο 11 παράγραφος 1 του βασικού κανονισμού κατά των επιδοτήσεων. Το άρθρο 6 παράγραφος 1 του βασικού κανονισμού αντιντάμπινγκ αναφέρει ότι «κατά κανόνα [προσθήκη έμφασης], τυχόν πληροφορίες που αναφέρονται σε χρονικό διάστημα μεταγενέστερο της περιόδου έρευνας δεν λαμβάνονται υπόψη». Παρόμοια διατύπωση υπάρχει στο άρθρο 11 παράγραφος 1 τελευταία φράση του βασικού κανονισμού κατά των επιδοτήσεων. Η αιτιολογική σκέψη 3 της απόφασης 2013/423/ΕΕ παραθέτει τις περιστάσεις που ώθησαν την Επιτροπή να βασιστεί στα στοιχεία μετά την ΠΕ στην παρούσα υπόθεση. Ο ενδιαφερόμενος δεν αμφισβήτησε την ακρίβεια αυτών των περιστάσεων. Συνεπώς, το επιχείρημα απορρίπτεται. (21) Πέμπτον, η ανάληψη υποχρέωσης εξασφαλίζει τη σταθερότητα εφοδιασμού της Ένωσης σε βιώσιμο επίπεδο τιμών. Επομένως, δεν υπάρχουν λόγοι γενικής πολιτικής για να μη γίνει αποδεκτή η ανάληψη υποχρέωσης. (22) Ένα ενδιαφερόμενο μέρος θεώρησε ότι η ΕΤΕ καθορίστηκε σε υπερβολικά υψηλό επίπεδο, ενώ ένα άλλο θεώρησε ότι καθορίστηκε σε υπερβολικά χαμηλό επίπεδο. Όπως αναφέρεται στην αιτιολογική σκέψη 7 της απόφασης 2013/423/ΕΕ, η Επιτροπή, για να αξιολογήσει κατά πόσο η ανάληψη υποχρέωσης ως προς την τιμή εξουδετερώνει τις ζημιογόνες επιπτώσεις του ντάμπινγκ, ανέλυσε, μεταξύ άλλων, τις τρέχουσες τιμές εξαγωγών και το επίπεδο του προσωρινού δασμού. Αφού ανέλυσε τις συμπληρωματικές πληροφορίες που υπέβαλαν τα ενδιαφερόμενα μέρη, τις διαθέσιμες πληροφορίες σχετικά με την τρέχουσα και την αναμενόμενη εξέλιξη του κόστους παραγωγής και την εξέλιξη των τιμών μετά την έκδοση της απόφασης 2013/423/ΕΕ, η Επιτροπή επιβεβαιώνει το συμπέρασμα της αιτιολογικής σκέψης 7 της απόφασης 2013/423/ΕΕ. (23) Δεδομένου ότι δεν διατυπώθηκαν άλλες παρατηρήσεις, επιβεβαιώνονται τα συμπεράσματα των αιτιολογικών σκέψεων 3 έως 9 της απόφασης 2013/423/ΕΕ, όπως συμπληρώθηκαν με τις διαπιστώσεις που παρατίθενται ανωτέρω στις αιτιολογικές σκέψεις 16 έως 22. 4. Αλλαγή επωνυμίας εταιρειών και τροποποιήσεις του καταλόγου των συνδεδεμένων εταιρειών στην ΕΕ (24) Ο συνυπολογισμός νέων εταιρειών στην ανάληψη υποχρέωσης επιφέρει μεταβολές στον κατάλογο των συνδεδεμένων εταιρειών στην ΕΕ που υποβλήθηκε με την αρχική προσφορά ανάληψης υποχρέωσης. Επιπλέον, ένας παραγωγός-εξαγωγέας ζήτησε την προσθήκη μιας νέας συνδεδεμένης εταιρείας στην ΕΕ για την αντικατάσταση άλλης εταιρείας. (25) Τέλος, μία εταιρεία άλλαξε επωνυμία. Γ. ΑΠΟΔΟΧΗ ΤΗΣ ΤΡΟΠΟΠΟΙΗΜΕΝΗΣ ΑΝΑΛΗΨΗΣ ΥΠΟΧΡΕΩΣΗΣ (26) Ενόψει των ανωτέρω, η τροποποιημένη ανάληψη υποχρέωσης είναι αποδεκτή. Τα ενδιαφερόμενα μέρη ενημερώθηκαν σχετικά με τα ουσιώδη πραγματικά περιστατικά, το σκεπτικό και τις υποχρεώσεις στα οποία βασίζεται η αποδοχή. Η Επιτροπή δεν έλαβε καμία παρατήρηση. ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η ανάληψη υποχρέωσης που προτάθηκε από τους απαριθμούμενους στο παράρτημα της παρούσας απόφασης παραγωγούς-εξαγωγείς, από κοινού με το Εμπορικό Επιμελητήριο της Κίνας για τις εισαγωγές και εξαγωγές μηχανημάτων και ηλεκτρονικών προϊόντων (CCCME), όσον αφορά τις διαδικασίες αντιντάμπινγκ και κατά των επιδοτήσεων σχετικά με τις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών στοιχείων (δηλαδή κυψελών), καταγωγής ή προέλευσης Λαϊκής Δημοκρατίας της Κίνας, γίνεται αποδεκτή. Άρθρο 2 Η παρούσα απόφαση αρχίζει να ισχύει στις 6 Δεκεμβρίου 2013. Βρυξέλλες, 4 Δεκεμβρίου 2013.

Classification Labels:
986
703
36

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 539
956
614
744
1882
c_964c9649
11

EuroVoc IDs (Expanded): 539
956
614
744
1882
c_964c9649
11

Dataset Source: meu

Split: test